runetrust/blame-folketinget-dk huggingface dataset:
Joachim B. Olsen (LA), 2012-01-26:
Jeg vil også gerne kvittere for ordførerens meget oprigtige ønske om at gøre noget ved det her.
Det ved jeg er personligt vigtigt for ordføreren.
Men det er stadig væk en lille smule forunderligt, at de nuværende regeringspartier, altså de tidligere oppositionspartier, som har sat sig så godt ind i de her sager, som ved, hvor skoen trykker, skal bruge op til halvandet år, kommer det til at vare, inden det her bliver til virkelighed.
I mellemtiden dør nogle af de her mennesker.
Det må jeg sige jeg synes er skuffende, og hvis det havde været den omvendte situation, tror jeg egentlig også, at ordføreren ville have syntes, at det var for lang tid, og at det måtte kunne gøres hurtigere.
Det er jo også meget vigtigt for Liberal Alliance at understrege, at fixerum ikke løser alle problemer, det er slet ikke det, der er hensigten med det; der skal naturligvis være behandlingstilbud.
Men der kan vi jo bare se på de erfaringer, vi har, at det bare ikke har hjulpet.
De sidste 20 år har den her problematik stort set ikke ændret sig, og desværre har vi også gennem de seneste år siden 2006 oplevet, at der er kommet flere stofbrugere i Danmark og dødstallet er stigende.
På trods af at man har gjort ting, på trods af at man har brugt flere penge på behandling, virker det bare ikke.
Men her har vi faktisk noget, som har dokumenteret effekt, her har vi noget, som både brugerne er glade for, behandlerne er glade for, og som borgerne på Vesterbro har et meget, meget stærkt ønske om, og de er om nogen fuldstændig uskyldige.
De har problemer med kanyler, der ligger og flyder, med stofbrugere, som de en gang imellem finder i trappeopgange.
Det er enormt uværdigt ikke alene for stofbrugerne, men også for de mennesker, som desværre dagligt bliver mødt med de her billeder.
Hans Andersen (V), 2012-01-26:
Jeg har fuld forståelse for, at de borgere, der bor på Vesterbro og oplever det her i deres hverdag, ønsker, at vi som politikere skal tage hånd om det og gøre noget ved det.
Der handler det om at prøve at møde de her stofmisbrugere der, hvor de er, og det kan være, det er det værested, de plejer at komme, altså at få dem i behandling derfra og ikke sende dem rundt mellem forskellige sociale centre, for de formår aldrig nogen sinde at komme af sted til et døgnbehandlingstilbud.
Jeg synes, vi skal gøre noget mere, vi skal få de her mennesker i behandling og ikke give op over for dem.
Sophie Hæstorp Andersen (S), 2012-01-26:
Jeg tror, at sandheden om det er, at det er der mange forskellige holdninger til, og det er derfor, jeg mener, at det allervigtigste er, at vi nu får et reelt lovgrundlag, så vi ligesom kan feje enhver tvivl, der måtte være rundtomkring, til side, hvad enten Vagn Greve mener det ene, eller nogle andre mener noget andet.
Det er derfor, vi har brug for et lovgrundlag, og det er derfor, der skal fremsættes et lovforslag.
Joachim B. Olsen (LA), 2012-01-26:
Det kommer ikke til at ske tit, det kan jeg garantere.
Men alligevel vil jeg sige: Det her er jo gennemført i andre lande.
Hvad er det, der gør, at det skal tage så lang tid, specielt med henblik på at det her er noget, som man har villet i ganske mange år?
Jeg vil gerne understrege, at det her ikke er et spørgsmål om at drille, for det er denne sag for vigtig til.
Sophie Hæstorp Andersen (S), 2012-01-26:
Jeg tager det som et udtryk for en utålmodighed, som jeg deler med ordføreren fra Liberal Alliance.
Jeg vil sige, at lige præcis det, at det er gennemført i andre lande, men på flere forskellige måder, gør, at vi bliver nødt til at finde ud af, hvilken model der passer bedst i den danske kontekst.
Da vi sad i opposition, var det sådan, at vi løbende kunne stille spørgsmål til det, og at vi selv kunne prøve at blive klogere på det, men i sidste ende er der også nogle myndigheder i det her land, der skal tages med på råd, og som skal være indforstået med det, og som også selv skal se på de her ting.
Jeg tror også, at man skal huske, at vi har haft 10 år, hvor man ikke har haft ønske om at indføre sundhedsrum eller stofindtagelsesrum på den her måde, som vi ønsker at gøre det på nu, og derfor er der altså nogle myndigheder og andre instanser, der nu skal til at undersøge sagerne.
Jeg vil sige, at jeg håber, at det ikke er sidste gang, vi er enige om noget her i salen, for vi har i virkeligheden langt flere udfordringer, når det handler om stofmisbrugere i det her land.
Rigsrevisionen er jo lige kommet med en rapport, der viser, at 25 kommuner ikke overholder lovgivningen i forhold til behandlingsgaranti og i forhold til at sikre kvalitet i den service, som man yder til f.eks. stofmisbrugere, der gerne vil i behandling.
Så jeg håber ikke, at det er sidste gang, hvor vi kan blive enige om, at der skal ske en indsats på det her vigtige område.
Det vil jeg gerne række hånden ud til.
Sophie Løhde (V), 2012-01-26:
Jeg vil bare spørge ordføreren, om ordføreren anser det for værende inden for den eksisterende lovgivning, at der er hjemmelsgrundlag til, at man i dag godt kan oprette fixerum på en adresse eller mobile fixerum.
Hans Andersen (V), 2012-01-26:
Jeg synes, det er en alvorlig sag, og jo, det med dødsfald og antal af dødsfald skal vi forholde os til, og det er jo også derfor, vi har sat ind med en lang række tiltag de senere år.
Det synes jeg vi skal holde fast i, men vi kan gøre det langt bedre end at ty til nu at oprette fixerum over det ganske land.
Jeg synes, det er at opgive mennesker, der er langt ude i et misbrug, at sige, at vi giver mulighed for, at de så kan fixe lovligt henne om hjørnet.
Jeg synes, vi skal få de her mennesker i behandling, og når vi i enighed i satspuljekredsen har sagt, at vi nu sætter 25 mio. kr. af til, at en lang række mennesker kan komme i behandling, så lad os dog gøre det, og lad os se effekten af det.
Sophie Løhde (V), 2012-01-26:
Så ordføreren vil dermed heller ikke bekræfte, at det mobile fixerum, der har været på besøg nede på Slotspladsen i dag, rent faktisk ikke er lovligt?
Jeg kan forstå, at ordføreren vist har været nede og besøge det sammen med nogle andre i dag, og det kunne være rart at vide, om man i regeringspartierne synes, at det falder inden for eller uden for det eksisterende lovgrundlag, og dermed vide, om det i dag er lovligt eller ej.
Det har man vel også taget stilling til.
Sophie Hæstorp Andersen (S), 2012-01-26:
Jeg har ikke besøgt det mobile fixerum i dag; det har jeg gjort ved en tidligere lejlighed, men jeg vil sige, at det ikke er noget, vi har taget decideret stilling til.
Vi konstaterer, hvordan politiet håndterer, at det mobile fixerum eksisterer, og så siger vi til os selv: For en sikkerheds skyld, og for at ingen skal være i tvivl, mindst af alt stofmisbrugerne, vil vi gerne etablere det retlige lovgrundlag, der skal til for, at alle er helt sikre og trygge ved, at de kan bruge et mobilt fixerum eller et andet stofindtagelsesrum.
Det vil være det mest reelle at gøre, både for de medarbejdere, som skal arbejde i et stofindtagelsesrum, for de brugere, der har tænkt sig at gøre brug af det, og i øvrigt også for det øvrige samfund som sådan, at man ved præcis, hvordan lovgivningen er på området.
Det tror jeg er det bedste for alle parter.
Nu håber jeg, at ordføreren for Venstre anerkender, at den danske lovgivning faktisk er tilrettelagt på en måde, så vi kriminaliserer besiddelsen af stoffer, men ikke forbruget af stoffer, for det ville svare til at kriminalisere det, at man er afhængig af stoffer, mere, end at det ville kriminalisere salget og besiddelsen af stoffer.
Derfor er det allerede i dag sådan, at de allermest udsatte stofmisbrugere, bl.a. på Vesterbro, på nogle områder slipper lidt billigere med sanktioner, end når unge mennesker eller andre mennesker, som ikke er så dybt afhængige af stoffer, f.eks. bliver taget med stoffer på sig.
Jeg går ud fra, at Venstre kender den lovgivning og ved, at den i dag bliver praktiseret og derfor formentlig også kan indgå som en form for udgangspunkt for diskussionen om et stofindtagelsesrum.
Men det, jeg egentlig vil spørge Venstre om, har at gøre med, at Venstre jo var med til at sikre, at der kom sundhedsrum i Danmark, hvor man må alt andet end at indtage stofferne.
Man må som stofmisbruger komme ind ad døren, man må modtage hjælp, man må komme ind og få en kop kaffe, og man må gøre en lang række ting.
Men når man lige netop er afhængig, bliver man nødt til at gå udenfor og indtage stoffet.
Man bliver sendt ud i kulden.
Problemet med det her tiltag er bare, at det ikke har nedbragt antallet af stofrelaterede dødsfald, og hvad vil Venstre egentlig gøre ved det?
Mai Henriksen (KF), 2012-01-26:
Det er, fordi ministeren sagde, at Odense og Københavns Kommuner gentagne gange har ansøgt om sådan et rum.
Så vil jeg egentlig bare bede ministeren om at bekræfte, at det på ingen måde er ansøgninger, der er fremsendt af enige kommunalbestyrelser – det er blot for, at man ikke tror, at det er med stor opbakning, at de her ansøgninger er blevet fremsendt.
Sophie Løhde (V), 2012-01-26:
Jeg havde egentlig troet, at det ville være sådan en festdag i dag for regeringspartierne, dens støtteparti og Liberal Alliance, for nu har man jo under den tidligere regering efterhånden i en lang årrække fremsat beslutningsforslag om etablering af fixerum i nogle kommuner, og nu er muligheden der så.
Ministeren siger, at regeringen vil søge Folketingets tilslutning til at give kommunerne mulighed for at etablere fixerum.
Ministeren siger også, at forslagsstillerne løber en dør ind, som står pivåben.
Hvorfor er det så, at ministeren ikke sammen med Liberal Alliance vil løbe ind af den dør?
Jeg kan jo i dag forstå, at man er enig, men er det så, fordi Liberal Alliance er kommet regeringen i forkøbet, og fordi man ikke vil give Liberal Alliance den cadeau at stemme for deres forslag?
Man vil kun stemme for sit eget og ikke de andres forslag.
Man vil kun have sit eget forslag.
Ja, jeg forbereder mig typisk, inden jeg går en tur i Folketingssalen.
Og de elementer, der fremgår af beslutningsforslaget fra Liberal Alliance, er jo pudsigt nok de samme elementer, som den tidligere opposition, altså ministerens eget regeringsparti, havde med i de beslutningsforslag, som man selv har fremsat – ikke bare en gang, men flere gange.
Men jeg må forstå på ministeren, at dengang man selv fremsatte ideerne, da man var i opposition, mente man det ikke, for det var ikke gennemarbejdet nok, og der var ikke kigget nok på det.
Det var bare noget, man fremsatte forslag om, og så håbede man på, at det ikke ville blive vedtaget.
Jeg synes, at det her lugter langt væk af, at der er nogen, der er kommet regeringspartierne i forkøbet.
Og så undrer det mig, at man så ikke er villig til at slutte op om det, som jeg må forstå at man er fuldstændig enig i.
Så bliver der i dag henvist til, at regeringen er langt forud for Liberal Alliance, for det står jo i regeringsgrundlaget.
Jeg har regeringsgrundlaget foran mig, og der står ikke med et eneste ord nævnt, at regeringen vil etablere stofindtagelsesrum, som man har døbt det, fordi man ikke vil bruge ordet fixerum.
Nej, der står, at man vil tage konkrete initiativer til bl.a. at nedbringe den store dødelighed.
De konkrete initiativer er der jo mange regeringer der har taget igennem tiden, fordi det er et alvorligt problem og en udfordring, som mange partier tager alvorligt.
Men der står ikke nævnt noget om, at man vil etablere fixerum, og derfor er det jo sådan set Liberal Alliance, der er kommet først med et forslag.
Hvorfor er det så, at regeringen stemmer imod noget, som den dybest set er for?
Sophie Hæstorp Andersen (S), 2012-01-26:
Men nu har Venstre jo haft magten i 10 år.
I 10 år, hvor man har kunnet praktisere alle de her flotte ord om, at vi skal hjælpe folk til at komme i behandling, og at det eneste alternativ til stofmisbrug er mere og mere behandling.
Og det har ikke formået at nedbringe det meget, meget høje antal mennesker, som hvert år dør som følge af en overdosis eller som følge af en forgiftning på grund af stofmisbrug.
Men det er blevet indført i satspuljeregi i nogle af de større byer sammen med den tidligere opposition.
Det er også blevet prøvet at indføre noget mere behandling i fængslerne.
Det har vi også været med til at indføre.
Heroinbehandling er også blevet prøvet.
Det har vi også som opposition været med til at indføre.
Og alligevel er der stadig væk et meget, meget højt antal mennesker, der dør hvert år, og det er unormalt højt i forhold til andre lande, vi normalt sammenligner os med som f.eks. Tyskland eller Vancouver i Canada eller andre steder.
Så hvad vil Venstre mere gøre, når vi nu efter 10 år – måske endda mere – kan se, at det der med hele tiden at tale om behandling og behandling ikke er med til at nedbringe dødstallet. Hvad vil Venstre egentlig gøre?
Hans Andersen (V), 2012-01-26:
Det er jo der, hvor der er en helt åbenlys forskel på vores tilgang.
Vi ønsker ikke at give op over for mennesker, og jeg synes, at det at etablere fixerum er at give op.
Jeg synes, vi skal gå efter at få de her mennesker i behandling.
Ordføreren siger, at det har vi sagt og sagt, men vi har jo lige i enighed sagt og besluttet, at vi skal lave de her krisecentre for netop at give behandling til stofmisbrugere, så de kan komme i behandling umiddelbart.
For jeg tror simpelt hen, at der er en barriere.
Hvis man som stofmisbruger er motiveret, kan der gå 14 dage, 3 uger eller flere måneder, inden man – måske – kan komme i døgnbehandling.
Derfor synes jeg, at vi skal prøve at sige: Lad os nu lige se, om vi faktisk formår at få nogle flere stofmisbrugere i behandling, for så er det jo den vej, vi skal gå, og ikke fixerumvejen.
Joachim B. Olsen (LA), 2012-01-26:
Jeg vil gerne starte med at kvittere for Venstres ønske om at ville hjælpe de her stærkt udsatte mennesker i vores samfund.
Desværre er dødeligheden jo steget, også de sidste 10 år.
Gør det ikke indtryk, og får det ikke Venstre til at tænke: Jo, måske, måske skulle vi prøve noget andet?
Benedikte Kiær (KF), 2012-01-26:
Nu henviser jeg heller ikke til nogle af de allermest udsatte stofmisbrugere, men hvis der var nogle andre, som jeg også fremhævede det, kunne det jo f.eks. være en pusher, som så kunne bruge det her som en eller anden form for juridisk helle.
Jeg nævner blot nogle af de overvejelser, nogle af de problemstillinger, der kan være ved et fixerum, og hvis man ser på nogle af de andre tiltag og andre muligheder, der er i forhold til at hjælpe og behandle narkomaner, så mener jeg faktisk, at der er rum for, at vi kan intensivere indsatsen og drage nytte af de gode erfaringer, der er med lægeordineret heroin, hvor vi nok også kan gå ind at forbedre indsatsen på en række områder, også i forhold til hvordan det skal tages.
Så jeg mener faktisk, at der er en lang række andre muligheder, vi kan bruge, inden vi begynder at etablere et fixerum, som rejser nogle spørgsmål.
Joachim B. Olsen (LA), 2012-01-26:
Jeg vil gerne understrege, at det her overhovedet ikke løser alle problemer, men det er et skridt på vejen.
Man må jo konstatere, at den indsats, som er gået på behandling ikke bare de sidste 10 år, men de sidste 20 år, ikke har været specielt vellykket.
Vi har set en stigning i antallet af stofmisbrugere.
Det Konservative Folkeparti, som ellers slår sig op på at være pragmatiske på mange områder, burde måske også være pragmatiske på det her område, når nu der er så god dokumentation for, at det her rent faktisk virker.
Så vil jeg tilføje, at Altinget for noget tid siden – jeg tror, det var sidste år – lavede en undersøgelse, hvor de spurgte de forskellige partiers vælgere, hvad de syntes om fixerum, og selv hos Det Konservative Folkepartis vælgere var der flertal for at indføre fixerum.
Benedikte Kiær (KF), 2012-01-26:
Jeg vil faktisk mene, at der er en lang række andre områder, hvor man kan sætte ind for at hjælpe narkomanerne, og jeg mener også, at der er områder, hvor vi bør intensivere indsatsen, og hvor vi sagtens klart og tydeligt kan gøre det bedre.
Nu har vi lige fået en rapport fra Statsrevisorerne, der viser, at der virkelig er behov for forbedringer.
Det er jo ikke ret mange år siden, vi satte gang i forsøget med lægeordineret heroin, og vi er allerede nu ved at høste nogle rigtig gode erfaringer og resultater med at have lægeordineret heroin.
Så der er faktisk blevet sat nogle ting i gang, ud over at vi så skal følge op på de anbefalinger, der kommer fra Statsrevisorerne.
Så jeg vil faktisk mene, at der er en lang række områder, hvor vi godt kan forbedre indsatsen uden at åbne op for fixerum.
Sophie Hæstorp Andersen (S), 2012-01-26:
Ikke så overraskende talte De Konservative meget om at intensivere indsatsen, og som det også er kommet frem, har Rigsrevisionen netop slået fast, at 13 pct. af kommunerne – for nu at være lidt mere præcis, end jeg har været tidligere i dag – ikke overholder behandlingsindsatsen i 2010, og at 25 kommuner ikke har formuleret en kvalitetsstandard.
Synes ordføreren, at det har været en god nok indsats i kommunerne og med den opfølgning, som man et eller andet sted måtte have forventet at der skete på den baggrund?
For det er jo ikke sådan, at der ikke har været samråd om og fokus på den manglende overholdelse af behandlingsgarantien, som den tidligere regering jo har været med til at indføre.
Benedikte Kiær (KF), 2012-01-26:
Jeg er helt enig med den socialdemokratiske ordfører i, at det ikke er godt nok, når vi får nogle resultater fra Statsrevisorerne, der viser, at der er kommuner, som ikke enten har fulgt godt nok op eller gjort det, som de egentlig skulle gøre ifølge lovgivningen.
Og det er en alvorlig påtale, der kommer fra Statsrevisorerne på det område, og det skal der følges op på.
Jeg vil da give den socialdemokratiske ordfører fuldstændig ret i, at det ikke er godt nok.
Sophie Hæstorp Andersen (S), 2012-01-26:
Det er jo trist, at det skal komme helt derud, hvor det er Rigsrevisionen, der skal påpege problemerne, for jeg synes, at de har været ret tydelige tidligere – men fred nu være med det.
Vi taler om et juridisk helle.
Vil ordføreren ikke godt bekræfte, at vi jo sådan set allerede i dag i lovgivningen har en form for et juridisk helle for de allermest udsatte stofmisbrugere, i og med at vi jo har kriminaliseret besiddelsen af stoffer, men ikke indtagelsen af stoffer, og at den konservative og tidligere justitsminister, fru Lene Espersen, jo faktisk gjorde det muligt for politiet at nøjes med at give advarsler til de allermest udsatte stofmisbrugere, som jo netop er i fokus, når det handler om stofindtagelsesrum, sundhedsrum, fixerum – kært barn har mange navne?
Tror ordføreren så derfor ikke, at mange af de her fantastiske historier om, at der skulle være et helle, og at det skulle være en magnet for kriminalitet, og at det skulle være noget, som er fuldstændig juridisk umuligt at afklare, som man hele tiden påstår fra De Konservatives side, måske i virkeligheden ligger lidt væk fra den sandhed, som allerede i dag er på Vesterbro?
Her kan man nemlig godt skelne mellem de allermest belastede stofmisbrugere, og hvordan man forholder sig til dem, og at det måske ikke altid kan betale sig at ransage dem hele tiden, når man godt ved, at de har et eller andet stof på sig til eget forbrug, og så en situation, hvor man netop går efter de hårde kriminelle bagmænd, pusherne, de andre.
Altså, det er jo den virkelighed, der er der allerede i dag.
Özlem Sara Cekic (SF), 2012-01-26:
Jeg har tillid nok til, at politiet godt kan udføre den opgave.
Det, der bare interesserer mig i det her, er, om ordføreren mener, at når der er et tiltag på området, så behøver man ikke også at kigge på andre tiltag.
Det ville, hvis vi kigger på kræftområdet, svare til, at hvis vi bruger kemoterapi, behøver vi ikke at bruge strålebehandling.
Gør det overhovedet ikke indtryk, at samtlige eksperter på området, sundhedspersonalet, der er på området, de beboere, der bor i de områder og selv stofmisbrugerne alle sammen entydigt peger på, at det her er en videnskabelig, men også en værdig måde at behandle folk på?
Altså, vi må da diskutere, hvor det er, hensynet skal være.
Skal det være i forhold til den enkelte borger, som har et massivt stofmisbrug, og skal vi som samfund acceptere, at de står på åben gade om vinteren med bukserne nede for at prøve at finde en åre?
Er det dét, vi gerne vil have?
Er det sådan, vi gerne vil behandle en af de mest udsatte grupper i Danmark?
Jeg undrer mig over, at ordføreren overhovedet ikke vil anerkende, at stort set alle mener, at det her er en god idé.
Benedikte Kiær (KF), 2012-01-26:
Nu nævnte jeg jo ikke kun et enkelt tiltag.
Jeg nævnte faktisk en vifte af mulige tiltag og mulige områder, hvor vi kunne forbedre indsatsen – det viser Statsrevisorernes rapport jo egentlig også meget klart og tydeligt.
Og så skal vi også drage nytte af de erfaringer, vi har med lægeordineret heroin, ligesom vi skal se på, hvad det er for nogle erfaringer, vi høster af de sundhedsrum, som vi har vedtaget at etablere for nogle få år siden.
Så vi mener faktisk, at der er en lang række andre tiltag, en lang række andre håndtag at tage fat om, hvor der er fokus på behandlingsindsatsen.
Özlem Sara Cekic (SF), 2012-01-26:
Det er derfor, man tager stofmisbrugerne som gidsler i det her.
Nu nævner ordføreren flere gange lægeordineret heroin, og hvis man husker historikken i den debat, så var den jo, at der blev skabt et flertal uden om regeringen, og derfor blev V og K presset til ligesom at acceptere, at vi skulle have lægeordineret heroin.
Når vi ser på de forskellige tiltag, der er på området, har en af de vigtigste ting været at få lægeordineret heroin.
Det andet er at få et stofindtagelsesrum, hvor folk kan komme og tage deres stoffer.
Hvis formålet er, at vi skal motivere de her mennesker, og hvis formålet er, at der skal være sundhedspersonale, så de undgår at blive syge og få alle de skader, at der er rent, og at de ikke behøver at dele kanyler med hinanden, så må man jo tænke på, hvad det er, der er værdigt, men også hvad det er, der er videnskabeligt.
Det siger sig selv.
Man kan spørge et barn på gaden, hvad der er bedst, og selv et barn ville pege på, at man skal behandle de her mennesker som mennesker.
Alle dem, der bor på Vesterbro, og alle stofmisbrugerne skal behandles som mennesker, og det er langt fra det, som De Konservative vil gøre.
Benedikte Kiær (KF), 2012-01-26:
Det var jo det, som jeg fremhævede først i min ordførertale, nemlig at det lyder lidt, som om at hvis man ikke just er for et fixerum, er man overhovedet ikke for at forbedre forholdene for narkomaner.
Det er en lidt absurd diskussion og debat at tage.
Vi mener, man sagtens kan sætte ind på en lang række andre områder.
Med hensyn til det med kanyler, vil jeg blot lige oplyse ordføreren om, at man sagtens kan få rene kanyler i dag.
Der bliver faktisk uddelt de her værktøjer, sådan at man kan indtage sine stoffer.
Benedikte Kiær (KF), 2012-01-26:
Nu lyder det lidt på ordføreren, som om den eneste løsning på behandlingen af stofmisbrugere og på at hjælpe stofmisbrugere ud af deres stofmisbrug er at etablere fixerum.
Der er jeg ikke enig med ordføreren.
Der er en lang række andre tiltag, som man også kan sætte i gang, bl.a. det med sundhedsrum, men også lægeordineret heroin.
Man har faktisk høstet en lang række gode erfaringer med at ordinere heroin til stofmisbrugere, og det er faktisk noget, jeg mener man skal intensivere og dykke videre ned i og arbejde videre med, for der har man faktisk også fra udlandet høstet rigtig gode erfaringer.
Men lige om det med fixerummene kan vi ikke blive enige.